kaerle etc doen conde allen luden nu ende namaels wesende
dat wy ontfangen hebben die oitmoedige supplicatie van
thomas herdewyck inhoudende hoe dat zekeren tyt geleden
binnen dese onse stadt van bruessel hem suppl met zekeren
geselscape van daer zy tsamen geteert hadden tsavonts
vutgegaen zynde wandelen ende commende voor een huys
geheeten tspoirken inde putterye bynnen de selve stadt als
tvoirs. geselscap neder geseten was op een sitten spelende
op instrument van muysycke hem suppl daer omtrent
oick op ende neder gaende es van boven neerweerts commen
loopende eenen genoempt renen dysdonck den welcken de suppl
metten boesem heeft genomen vragende wye es dese veynt
daer op een vanden geselscap zeyde hy heeft noch eens hier
geweest ende de voirs. renen zeyde in effecte wat hebt
ghy daermded te doene waerop heeft de suppl geantweert
in effecte zyt ghy zoe groote meester dat ghy nyet spreken
en mogt en moge ghy nyet seggen wie ghy zyt antweerdende
de voirs. renen strangelyc ende met eede zweerende byde vyf wonden
wildyt oft zoudyt my doen seggen makende maniere oft hy zyn mes
getogen zoude hebben / dwelck hoorende ende ziende de suppl
heeft de voirs renen eenen steeck gegeven ende track zyn mes
vuyt om te slaene maer wordden byden geselscape gehouden ende
vanden steke bleef de voors. renen doot opte plaetse ende hoewel
tvoors. mesval den voirs. suppliant hertelick leet is niettemin duchtende
strancheyt van iusticien es hem geabsenteert van onser voirs. stede
van bruessel ende hertochdom van brabant aldaer hy niet en zoude
dorren wederkeren hanteren noch converseren maer es gescepen?
daervan moeten blyven absent ende elders leven in grooter
aermoede ende kethivichede tot zynen groote verdriete ten ware
dat onse gracie ende genade hem hierop verleent wordde
omme de welcke hy ons zere oetmoedelyc gebeden heeft
soe eest dat wy de saken voorscreven overgemerct den
voornoemden thomas herdewyck suppliant genegen wesende tzynder
voirs. bede ende supplicatie ende willende hem in dit stuck gracie
ende genade voorderen ende prefereren voor strangheyt van iusticien
zonderlinge in faveur ende contemplacie van onser blyder
wedercompste in onsen landen van herwaerts over ende in
dese onse stadt van bruessel hebben inde gevalle als boven
vergeven quytte ghescholden ende geremitteert vergeven schelden
quyte ende remitteren vuyt onse zonderlinge gracie mits desen
onsen brieven tfeyt ende dootslach boven geroert mitsgadere alle
peyne ende boete corporelle ende criminelle daer inne hy ter cause
van dien mesbruyct mach hebben tegens ons ende iusticien
ende hebben hem als daervan wedergestelt ende gerestitueert
tot zyne goede fame name ende geruchte tot onsen lande ende
hertochdom van brabant stadt van bruessel ende allen anderen onsen
landen ende heerlicheden ende tot tot zynen onverbuerden goeden indien
hyre eenigen heeft gelyck ende in alder manieren als hy was
voorde toecompste vanden dootslach voorscreven imponerende
hierop een eeuwich zwygen ende scilencie onsen procureur generael
ende allen anderen onser iusticieren ende officieren onser voors. lants
van brabant wien zy zyn satisfactie ende beteringe eerst
ende alvooren gedaen en zy ende eenige daertoe staet civillick
behoudelyck nochtans dat de voors. suppl gehouden
wordt tvoors. feyt ende dootslach tegens ons te beteren
cunllyck nae de gelegentheyt vanden mesdaet ende faculteyt
van zijner goeden ende dat hy ooc betalen ende refonderen sal
de redelycken costen van iusticien daeromme gedaen ende naegevolgt
indien eenige zyn alter taxatien ende arbitresscepe van onsen lieven
ende getrouwen die cancellier ende luden van onsen rade geordoneert
in brabant die wy daer toe commietteren ontbieden daeromme ende bevelen
hemluden geroupen die gene die daertoe behoiren geroupen te zyn
zy procederen wel ende duechdelyck ter verifficatie ende interinnemente
van dese onse tegewordige brieve naer huere voorme ende inhoud
ende ter taxacie ende arbiterscepe vanden voirs. civille boete ende costen
getaxeert ende betaelt alst behoiren sal van welcke civille boete
die gene van onsen ontfangere dient aengaen mach gehouden
wordt rekeninghe bewys ende relycqua daervan te doene tot
onsen proffyte metten anderen penninghen van zynen ontfangen zy
onsen amman van bruessel ende alle andere onse ende der smalre heeren
rechteren iusticieren ende officieren onsses voirs. lants van brabant
dien dit aengaen sal mogen huere stedehoudren ende een yegelyc van
hen zoe hen toebehoiren sal doen laten ende gedoogen de voors.
thomas herdewyck suppl van dese onse tegewoirdige gracie
quitscheldinghe remissie ende pardoene ende van al den inhouden
van desen inder voegen ende manieren boven verclaert rustelyck
vredelyck volcomelyck ende eeuwelyck genyeten ende gebruyken
sonder hem te doene noch te laten geschien nu noch in
toecomende tyden eenich hinder letsel oft moyenisse aen lyve noch
aen goede ter contrarien in eeniger manieren maar indien
zyn lyf oft eenige van zynen voors. onverbuerden goeden zyn
of naemaels waeren ter cause voorscr. gevangen gearresteert
ofte becommert dat zy die stellen ende setten oft doen stellen
ende setten ter stont ende sonder vertreck tot volcommender
slaekinghe ende delivrancie want ons alsoe gelieft ende ten
eynde dat dit goet vaste ende gestadich zy tot eeuwigen dagen
soe hebben wy onsen zegel hier aen doen hangen behoudelyck
onser rechten in anderen dingen ende anderen huer rechten in
eegenen in onse stadt van bruessel inde maent vant van iunio
int jaer osheeren duust vyfhondert ende twintich ende
van onser rycken te weeten vanden roomschen teerste ende van
castille etc tvyste aldus stondt gescreven onder opte
plycke byden concinck in zynen rade ende gheteekent
i decock ende noch visa
gecollacioneert ende bevonden acorderen
metten originale by mij